b'\n_START_ARTICLE_\nM/S Kristina Thord\xc3\xa9n\n_START_PARAGRAPH_\nM/S Kristina Thord\xc3\xa9n oli ruotsalainen rahtimoottorilaiva joka valmistui 28. huhtikuuta 1943 Crichton-Vulcan Oy:n Turun telakalta. Laivan omistaja oli Gustaf Thord\xc3\xa9n. Laiva oli laskettu vesille jo joulukuussa 1940 mutta sotatilanteen vuoksi laivan toimitus viiv\xc3\xa4styi. Laivan sisaralukset olivat M/S Carolina Thord\xc3\xa9n, M/S Mathilda Thord\xc3\xa9n ja M/S Selma Thord\xc3\xa9n._NEWLINE_Gustaf Thord\xc3\xa9n rekister\xc3\xb6i laivan toukokuussa 1944 Ruotsin lipun alle ja se siirrettiin hein\xc3\xa4kuussa 1944 Ruotsiin G\xc3\xa5shagaan kunnostettavaksi. Laiva asetettiin kunnostuksen j\xc3\xa4lkeen liikenteeseen kes\xc3\xa4kuussa 1945. Lokakuussa 1946 laiva oli Atlantilla matkalla Bostoniin kun sen konehuoneessa syttyi tulipalo jossa nelj\xc3\xa4 miehist\xc3\xb6n j\xc3\xa4sent\xc3\xa4 kuoli. Sisaralus Selma Thord\xc3\xa9n tuli palossa pahoin vaurioituneen laivan avuksi ja hinasi sen korjattavaksi Uddevallan telakalle Ruotsiin. Korjausten j\xc3\xa4lkeen laiva palasi liikenteeseen syyskuussa 1947._NEWLINE_Marraskuussa 1961 Kristina Thord\xc3\xa9n t\xc3\xb6rm\xc3\xa4si sumussa yhteen K\xc3\xb6\xc3\xb6penhaminasta Osloon matkalla olleen tanskalaisen M/S H. P. Prior matkustajalaivan kanssa. Vuonna 1968 laiva myytiin panamalaiselle Marhalieto Cia Navigation SA varustamolle ja se sai nimekseen Alexfan. Syyskuussa 1968 etel\xc3\xa4afrikkalaisen Durbanin satamaan saapuneen laivan lastiruumassa syttyi tulipalo jonka sammuttaminen kesti kaksi viikkoa. Palossa korjauskelvottomaksi tullut laiva myytiin Durbanissa huutokaupalla ja romutettiin huhtikuussa 1970._NEWLINE_Laivan pituus oli 114,07 metri\xc3\xa4, leveys 15,64 metri\xc3\xa4 ja syv\xc3\xa4ys 7,25 metri\xc3\xa4. Laivan bruttovetoisuus oli 3\xc2\xa0888 tonnia ja kuollut paino 6\xc2\xa0000 tonnia. Laivan moottorina oli 3\xc2\xa0600 hevosvoiman seitsem\xc3\xa4nsylinterinen Crichton-Vulcan-Krupp-dieselmoottori.'